આ અઠવાડિયે કેટલીક ઘટનાઓ એવી બની કે વિપક્ષ કઈ રીતે એકતા સાધશે તે સવાલ ફરી ઊભો થાય. સૌ પ્રથમ તો રાજ્યસભામાં ડેપ્યુટી સ્પિકરની પસંદગી કરવાની હતી. વિપક્ષની બહુમતી રાજ્યસભામાં છે, પણ સ્ટ્રેટેજીના અભાવે આ પદ વિપક્ષે ગુમાવ્યું. તેની સામે ભાજપે છેક સુધી પ્રયત્નો ના છોડ્યા અને આ પદ આખરે પોતાના સાથી પક્ષ જેડી (યુ)ના નેતાને અપાવ્યું. સંયુક્ત ઉમેદવાર મૂકવા માટેની તૈયારી પણ થઈ ગઈ હતી. એનસીપીના નેતા વંદના ચવ્હાણની પસંદગી પણ કરી લેવાઈ હતી. મોટા ભાગના પક્ષો તેમના નામ માટે સહમત થઈ ગયા હતા. બીએસપી, એસપી, આરજેડી, ટીએમસી સૌનો ટેકો હતો, પણ ઓડિશાના નવીન પટનાયકનું અકળ મન સમજવું મુશ્કેલ હતું. છેવટે લાગ્યું કે બીજેડીના 9 સભ્યોના મતો મળે તેમ નથી, ત્યારે શરદ પવારે પોતાના પક્ષની હાર થાય તેના બદલે સ્પર્ધામાંથી ખસી જવાનું જ નક્કી કર્યું. તેથી શરદ પવારના પક્ષે તેમના ઉમેદવાર વંદના ચવ્હાણને ના ઊભા રાખવાનું નક્કી કર્યું. હવે સૌથી મોટા પક્ષ તરીકે કોંગ્રેસે કાંતો લડાઇ આપ્યા વિના ખસી જવાનું હતું, અથવા લડત આપીને હારવાનું હતું. આખરે મુખ્ય વિપક્ષ તરીકે લડત આપવાનું નક્કી કરાયું હતું. કોંગ્રેસ તરફથી બી. કે. હરિપ્રસાદને સંયુક્ત ઉમેદવાર તરીકે મૂકવામાં આવ્યા.